Χένα Βίρκουνεν

Η Χένα Μαρία Βίρκουνεν (γεννημένη στις 4 Ιουνίου 1972) είναι Φινλανδή πολιτικός που υπηρετεί ως Ευρωβουλευτής στο Ευρωπαϊκό Κοινοβούλιο από το 2014. 

Είναι μέλος του Κόμματος Εθνικού Συνασπισμού και του Ευρωπαϊκού Λαϊκού Κόμματος. Διετέλεσε Υπουργός Δημόσιας Διοίκησης και Τοπικής Αυτοδιοίκησης στην κυβέρνηση του πρωθυπουργού Γιούρκι Κατάινεν από τις 22 Ιουνίου 2011 έως τις 24 Ιουνίου 2014.

 Βιογραφικά Στοιχεία 
Έως το 1993, εργάζεται σε διάφορες θέσεις εργασίας, ως εκπαιδεύτρια ιππασίας, ως διανομέας εφημερίδων, πωλήτρια παγωτών, υπάλληλος σε ζαχαροπλαστείο και σε κατάστημα ρούχων. Ξεκίνησε την επαγγελματική της σταδιοδρομία ως ανεξάρτητη δημοσιογράφος, δουλεύοντας τακτικά με την καθημερινή εφημερίδα Keskisuomalainen από το 1993 έως το 1998. Το 1998 εργάσθηκε ως Βοηθός Εκπρόσωπος Τύπου του Πανεπιστημίου της Γυβάσκυλα.

Το 2000, λαμβάνει από το Πανεπιστήμιο της Γυβάσκυλα, Πτυχίο Θεωρητικών Επιστημών, Πανεπιστήμιο της Γιβάσκιλα. Το 2001, αποκτά Μεταπτυχιακό Δίπλωμα Θεωρητικών Επιστημών, Πανεπιστήμιο της Γυβάσκυλα, με κύριο αντικείμενο τη δημοσιογραφία και δευτερεύοντα, την ευρωπαϊκή ολοκλήρωση, τις πολιτικές επιστήμες, τις γυναικείες σπουδές και την προφορική επικοινωνία. Συνεχίζει τις σπουδές τις ως κάτοχος ερευνητικής υποτροφίας, στο Τμήμα Επικοινωνίας του Πανεπιστημίου της Γυβάσκυλα, από όπου έλαβε, το 2006, Πτυχίο της Φιλοσοφίας, με αντικείμενο της πτυχιακής εργασίας: "Τα πολιτικά σκάνδαλα που οδηγούν σε υπουργικές παραιτήσεις ως ειδησεογραφικά γεγονότα". 

 Πολιτική Σταδιοδρομία 
Το 1997, εξελέγη μέλος του δημοτικού συμβουλίου της Γυβάσκυλα, θέση που διατήρησε έως το 2016, ενώ την περίοδο 2005-2008 διετέλεσε Πρόεδρος του δημοτικού συμβουλίου. Από το 1997 έως το 2004 ήταν Μέλος του Περιφερειακού Συμβουλίου Κεντρικής Φινλανδίας και από το 1999 έως το 2005 Πρώτη αντιπρόεδρος του Περιφερειακού Συμβουλίου Κεντρικής Φινλανδίας.

Από το 1999, δραστηριοποιείται ενεργά στο Κόμμα Εθνικού Συνασπισμού, ως Αντιπρόεδρος της Επιτροπής Πολιτικής, Μέλος του Εκτελεστικού Γραφείου, Πρόεδρος του Τομέα Κεντρικής Φινλανδίας και Πρόεδρος του Τμήματος Γυναικών του κόμματος.

Το 2007, εξελέγη Βουλευτής στην εκλογική περιφέρεια της Κεντρικής Φινλανδίας.

Από το 2008 έως το 2014 εκτελεί χρέη Αντιπροέδρου του Κόμματος Εθνικού Συνασπισμού.

Το 2008 αναλαμβάνει καθήκοντα Υπουργού Παιδείας, υπό τον Μάτι Βάνχανεν και ακολούθως την Μάρι Κιβινιέμι. Ακολούθως, το 2011, αναλαμβάνει καθήκοντα Υπουργού Δημόσιας Διοίκησης και Τοπικής Αυτοδιοίκησης, υπό τον Γιούρκι Κατάινεν και τον Απρίλιο του 2014 έως τον Ιούνιο του 2014, υπηρετεί ως Υπουργός Μεταφορών και Τοπικής Αυτοδιοίκησης και πάλι υπό τον Γιούρκι Κατάινεν.

Στις Ευρωεκλογές του 2014, εκλέγεται Ευρωβουλευτής. Επανεξελέγη στις Ευρωεκλογές του 2019 και στις Ευρωεκλογές του 2024.

Στο Ευρωπαϊκό Κοινοβούλιο, η Βίρκουνεν υπηρετεί ως τακτικό μέλος στην Επιτροπή Βιομηχανίας, Έρευνας και Ενέργειας (από το 2014) και στην Επιτροπή για τα Δικαιώματα των Γυναικών και την Ισότητα των Φύλων και ως αναπληρώτρια στην Επιτροπή Προϋπολογισμών και στην Επιτροπή Περιβάλλοντος, Δημόσιας Υγείας και Ασφάλειας των Τροφίμων. Στις προηγούμενες θητείες της έχει διατελέσει μέλος της Επιτροπής Μεταφορών και Τουρισμού (2017 - 2024). Η Βίρκουνεν ήταν εισηγητής για τη μη δεσμευτική γνωμοδότηση για τις ολοκληρωμένες ψηφιακές πλατφόρμες και για τους χρόνους οδήγησης και ανάπαυσης. Εκτός από τις Επιτροπές της, η Βίρκουνεν συμμετείχε, από το 2014 έως το 2024, ως μέλος της Αντιπροσωπείας για τις σχέσεις με τη Νότια Αφρική (2014-2019) και με την Αραβική Χερσόνησο (από το 2019). Παράλληλα, ήταν μέλος του Ευρωπαϊκού Φόρουμ Διαδικτύου, της Διακομματικής Ομάδας για τα Δικαιώματα των LGBT, της Διακομματικής Ομάδας για την Ευημερία και τη Διατήρηση των Ζώων και της Διακομματικής Ομάδας για τις Θάλασσες, τα Ποτάμια, Νησιά και παράκτιες περιοχές. Τον Μάρτιο του 2022, εντάχθηκε στην Εξεταστική Επιτροπή για τη διερεύνηση της χρήσης του Pegasus και του αντίστοιχου λογισμικού κατασκοπείας παρακολούθησης του Ευρωπαϊκού Κοινοβουλίου.

Μετά τις Ευρωεκλογές του 2024, η Κυβέρνηση της Φινλανδίας όρισε την Βίρκουνεν ως Ευρωπαίο Επίτροπο της χώρας για την περίοδο 2024 - 2029.

 Διακρίσεις 

 Ταξιάρχης του Τάγματος του Λευκού Ρόδου της Φινλανδίας

 Παραπομπές 

 Εξωτερικοί Σύνδεσμοι 

 Ιστοσελίδα της Χένα Βίρκουνεν στο Ευρωπαϊκό Κοινοβούλιο

Κατηγορία:Φινλανδοί πολιτικοί
Κατηγορία:Ευρωβουλευτές